**4. junij, dan slovenskega krvodajalstva**

**(P)ostani del moštva**

****

»Kaj pomeni **biti del moštva**? Deliti vrednote, slaviti uspehe in prenašati poraze, se razvijati, si stati ob strani in izpopolnjevati naša življenja. **Biti del krvodajalskega moštva** pomeni biti **del ogromne družine**, ki ima več deset tisoč članov in ki na prvo mesto postavlja **skrb za sočloveka in zdravje**. Krvodajalsko moštvo je **nujno in nepogrešljivo** v vseh zdravstvenih programih, kjer se za zdravljenje potrebuje kri in krvne pripravke.

Veseli in ponosni smo, da bo **glavni promotor krvodajalstva** v tem letu **Slavko Vinčić**, **najboljši slovenski nogometni sodnik**, ki je 1. junija 2024 sodil finalno tekme Lige prvakov in bo tudi del prihajajočega Evropskega prvenstva v nogometu v Nemčiji, kamor se je po 24-ih letih uvrstila tudi Slovenija.

Tako, kot so za zdravstvene programe nepogrešljivi krvodajalci, so za vsako nogometno tekmo **nujni in nepogrešljivi nogometni sodniki, letošnji ambasadorji in podporniki krvodajalstva**. Krvodajalstvo bodo poleg Slavka Vinčića podprli tudi drugi nogometni sodniki in sodnice, naša želja pa je, da še v tem letu del krvodajalskega moštva (p)ostanejo tudi sodniki drugih športnih panog, športnice in športniki ter seveda njihovi podporniki in navijači.

Podpora omenjenih je izredno pomembna, saj vsi, vključeni v šport, predstavljajo **pozitivne vrednote, kot so sodelovanje in odgovornost ter seveda zdrav življenjski slog.** Prav zdravje je prvi pogoj za darovanje krvi in ustrezno zdravljenje bolnikov. Pa še ene pozitivne vrednote ne smemo pozabiti, ki je prisotna tako v naši organizaciji in še bolj v športu ter za katero skrbijo tudi nogometni sodniki – **»fair-play«**.

**Poštena igra, spoštovanje in zaupanje** so temelji **zdrave in odgovorne družbe** in kot pogosto povemo – prostovoljno darovanje krvi in naša sposobnost zadostne preskrbe s krvjo, sedaj že 71 let, odražata podobo naše družbe, ki jo sicer včasih skali kakšen prekršek ali igra v prepovedanem položaju. Pred nami so veliki izzivi in če nam je narava v preteklih letih pokazala rumeni karton, moramo kot del enotnega moštva poskrbeti, da bomo z igrišča odšli z visoko dvignjeno glavo.

Pri Rdečem križu Slovenije bomo v sodelovanju z območnimi združenji še naprej skrbeli za promocijo krvodajalstva, saj v Sloveniji v**sak dan potrebujemo 350 do 400 krvodajalcev.** Imamo **okrog 60 tisoč rednih krvodajalcev – 60 % jih kri daruje vsaj enkrat letno, skoraj četrtina teh pa trikrat in celo štirikrat letno in ob tej priložnosti se jim želimo najlepše zahvaliti**.

**Postati ali ostati del moštva sploh ni vprašanje – biti krvodajalec je edini odgovor.**« 

mag. Ana Žerjal 

predsednica RKS

